CELEX: 32011R0761
Language: sk
Date: 2011-07-29 00:00:00
Title: Vykonávacie nariadenie Komisie (EÚ) č. 761/2011 z  29. júla 2011 o zatriedení určitého tovaru do kombinovanej nomenklatúry

3.8.2011   
            
            
               SK
            
            
               Úradný vestník Európskej únie
            
            
               L 200/1
            
         VYKONÁVACIE NARIADENIE KOMISIE (EÚ) č. 761/2011
   z 29. júla 2011
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 29. júla 2011
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s.1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Konektor pozostávajúci z plastového obalu s otvormi na oboch stranách na prítok a odtok tekutín. Je vybavený skrutkovým uzáverom a uzáverom vo forme bezpečnostného spätného (jednosmerného) ventilu.
                  Konektor sa používa v lekárskych infúznych súpravách. Jedna strana sa pripojí k hadičke a druhá k injekčnej striekačke alebo vedeniu infúzie. Uzáver sa otvorí, keď sa konektor pripojí k injekčnej striekačke alebo vedeniu infúzie a zatvorí, keď sa odpojí, čím sa zabráni úniku tekutiny a vniknutiu vzduchu počas infúzie.
                  Konektory sa predkladajú v sterilných alebo nesterilných baleniach.
                  
                      (1) Pozri obrázok.
               
               
                  8481 30 99
               
               
                  Zatriedenie je určené všeobecnými pravidlami 1 a 6 pre interpretáciu kombinovanej nomenklatúry, poznámkou 1 g) k 90. kapitole a znením číselných znakov KN 8481, 8481 30 a 8481 30 99.
                  Vzhľadom na jeho funkciu, fyzické vlastnosti a spôsob fungovania je potrebné konektor považovať za bezpečnostný spätný (jednosmerný) ventil podpoložky 8481 30, pretože sa používa na reguláciu toku tekutín pomocou otvárania a zatvárania uzáveru a umožňuje tok tekutiny len jedným smerom (pozri aj vysvetlivky k harmonizovanému systému k položke 8481).
                  Na základe poznámky 1 g) k 90. kapitole je zatriedenie do položky 9018 ako nástroje, prístroje a zariadenia používané v lekárstve vylúčené.
                  Navyše, aj v prípade, že sa výrobok predkladá v sterilných baleniach, nie je možné ho považovať za výrobok položky 9018.
                  Výrobok sa preto zatrieďuje pod číselný znak KN 8481 30 99 ako bezpečnostný spätný (jednosmerný) ventil z plastu
               
            
         
      
         (1)  Obrázok slúži len na informačné účely.